[pic] | EUROPOS KOMISIJA | Briuselis, 2009.12.7 KOM(2009)670 galutinis Pasiūlymas TARYBOS SPRENDIMAS panaikinti 2009 m. balandžio 6 d. Tarybos sprendimą 2009/472/EB dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo AIŠKINAMASIS MEMORANDUMAS 2008 m. rugsėjo 15 d. Europos Sąjunga nusprendė pagal AKR ir EB partnerystės susitarimo 96 straipsnį pradėti konsultacijas su Mauritanijos Islamo Respublika, nes laikėsi nuomonės, kad 2008 m. rugpjūčio 6 d. įvykus valstybės perversmui Mauritanijoje buvo itin šiurkščiai ir akivaizdžiai pažeistos esminės AKR ir EB partnerystės susitarimo 9 straipsnio nuostatos. 2008 m. spalio 20 d. Paryžiuje surengtas konsultacinis posėdis. Per šį posėdį ir per paskesnius mėnesius Europos Sąjunga nesulaukė iš Mauritanijos priimtinų pasiūlymų ir nusprendė užbaigti konsultacijas toliau pasiryžusi kartu su tarptautine bendruomene ieškoti būdų krizei įveikti. 2009 m. balandžio 6 d. Tarybos sprendime[1] dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo Europos Sąjunga pateikė veiksmų planą, kuriuo remiantis (atitinkamomis priemonėmis) būtų laipsniškai atnaujintas bendradarbiavimas pasirašant ir įgyvendinant kompromisinį krizės įveikimo planą, kuriame, be kita ko, numatyta rengti skaidrius, atstovaujamuosius ir patikimus rinkimus. Šis kompromisinis sprendimas atkurti konstitucinę tvarką priimtas 2009 m. birželio 4 d. konfliktuojančioms Mauritanijos politinėms jėgoms pasirašius Dakaro susitarimą. Vadovaujantis priimtomis atitinkamomis priemonėmis, pradėtas pirmas bendradarbiavimo atnaujinimo etapas. Dėl galutinio bendradarbiavimo atnaujinimo etapo susitarta įgyvendinus didžiąją dalį priemonių, numatytų Dakaro susitarime, ir 2009 m. liepos 18 d. surengus prezidento rinkimus. Kaip numatyta minėtame sprendime, Europos Sąjungai pirmininkaujanti valstybė narė ir Komisija 2009 m. spalio 5–7 d. surengė bendrą stebėjimo misiją dėl padėties Mauritanijoje, kad būtų įvertintos galimybės visiškai atnaujinti bendradarbiavimą ir imtis tolesnių Tarybos sprendimo įgyvendinimo veiksmų. Misijos išvados, atitinkančios tarptautinės bendruomenės nuomonę, rodo, kad Mauritanijoje iki galo atkurta konstitucinė tvarka, sudaranti sąlygas visiškai atnaujinti bendradarbiavimą, kaip numatyta 2009 m. balandžio 6 d. sprendime. Tačiau, atsižvelgiant į Tarptautinės ryšių palaikymo su Mauritanija grupės vertinimą, būtina imtis tolesnių veiksmų dėl Dakaro susitarimo skyriaus, susijusio su visa apimančiu nacionaliniu dialogu po prezidento rinkimų. Pažymėtina, kad minėtas skyrius yra viena iš Šalių priimtų pasitikėjimo didinimo priemonių, dėl kurios pavyko sudaryti Dakaro susitarimą. Šis šalies stabilumui stiprinti skirtas dialogas kol kas neužmegztas, jam paskatinti gali prireikti tarptautinės bendruomenės postūmio. Panašu, kad 2008 m. rugpjūčio 6 d. valstybės perversmą sukėlusios kai kurios įsišaknijusios problemos, pvz., susijusios su valdžios perskirstymu, institucijų reforma, ginkluotųjų pajėgų funkcija, demokratijos stiprinimu ir deramu valdymu, taip ir liko neišspręstos. Todėl galima daryti išvadą, kad pagal balandžio 6 d. Tarybos sprendimą imantis tolesnių veiksmų būtina užmegzti visa apimantį ES ir Mauritanijos politinį dialogą, kurio tikslai – stiprinti šalies stabilumą, skatinti pažangą gero valdymo srityje ir remti visa apimantį nacionalinį dialogą pagal Dakaro susitarimo 4 straipsnio VII punktą. Šis sustiprintas politinis dialogas bus palaikomas pagal AKR ir EB partnerystės susitarimo 8 straipsnį. Atsižvelgiant į tai, kas nurodyta pirmiau, Komisija siūlo Tarybai panaikinti 2009 m. balandžio 6 d. Tarybos sprendimą 2009/472/EB ir vietoj jo priimti toliau pateiktą sprendimą pagal AKR ir EB partnerystės susitarimo 96 straipsnį. Pasiūlymas TARYBOS SPRENDIMAS panaikinti 2009 m. balandžio 6 d. Tarybos sprendimas 2009/472/EB dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo EUROPOS SĄJUNGOS TARYBA, atsižvelgdama į Europos Sąjungos sutartį ir į Sutartį dėl Europos Sąjungos veikimo, atsižvelgdama į 2000 m. birželio 23 d. Kotonu pasirašytą ir 2005 m. birželio 25 d. Liuksemburge pataisytą AKR ir EB partnerystės susitarimą (toliau – AKR ir EB susitarimas), ypač jo 96 straipsnį, atsižvelgdama į Taryboje posėdžiavusių valstybių narių vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi, siekiant įgyvendinti AKR ir EB susitarimą[2], ypač į jo 3 straipsnį, atsižvelgdama į Europos Komisijos pasiūlymą, kadangi: (1) Mauritanijos Islamo Respublika ėmėsi kompromisinių krizės įveikimo veiksmų, kaip apibrėžta atitinkamose priemonėse, nustatytose 2009 m. balandžio 6 d. Sprendime 2009/472/EB[3] dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo, (2) Mauritanijos Islamo Respublika atkūrė konstitucinę tvarką, (3) Siekiant šalyje užtikrinti stabilumą ir išvengti AKR ir EB susitarimo 9 straipsnio esminių nuostatų naujų pažeidimų, būtina skatinti visa apimantį nacionalinį dialogą, taigi ir atnaujinti bendradarbiavimą, (4) Todėl tikslinga panaikinti Sprendimą 2009/472/EB ir iš naujo užmegzti politinį dialogą su Mauritanijos Islamo Respublika, kad būtų sustiprinta demokratija, užkirstas kelias Konstitucijos neatitinkančiam vyriausybės keitimui, skatinama institucijų ir ginkluotųjų pajėgų funkcijų reforma, įtvirtinamas deramas politinis ir ekonominis valdymas, teisinės valstybės principai ir žmogaus teisės, deramai perskirstomos institucijos ir valdžia, NUSPRENDĖ: 1 straipsnis Panaikinamas 2009 m. balandžio 6 d. Sprendimas 2009/472/EB dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo. 2 straipsnis Politinis dialogas su Mauritanijos Islamo Respublika pagal AKR ir EB susitarimo 8 straipsnį bus palaikomas tokiu būdu, koks nurodytas prie šio sprendimo pridėtame rašte. 3 straipsnis Šis sprendimas įsigalioja jo priėmimo dieną. Jis galioja dvidešimt keturis mėnesius nuo tos dienos, kurią Taryba jį priėmė. Šis sprendimas prireikus gali būti peržiūrėtas atsižvelgiant į Europos Sąjungos stebėjimo misijas. 4 straipsnis Šis sprendimas skelbiamas Europos Sąjungos oficialiajame leidinyje . Priimta Briuselyje […] Tarybos vardu Pirmininkas PRIEDAS Rašto projektas Gerbiamas Prezidente, Nepaprastai džiaugiamės, kad įgyvendinus didžiąją dalį Dakaro susitarime numatytų priemonių Mauritanijoje atkurta konstitucinė tvarka ir jūs paskirtas valstybės vadovu. Džiaugiamės galėdami patvirtinti, kad ES ir Mauritanijos Islamo Respublikos bendradarbiavimas visiškai atnaujintas. Pažymime, kad pagal Dakaro susitarimo 4 straipsnio VII punktą susitarimą pasirašiusios skirtingos politinės jėgos įsipareigojo tęsti ir sustiprinti visa apimantį nacionalinį dialogą, kad šalyje būtų paskatintas susitaikymas ir įtvirtinta demokratija. Kaip nurodė Tarptautinės ryšių palaikymo grupės nariai paskutiniame 2009 m. rugsėjo 10 d. vykusiame posėdyje, pageidautina užmegzti šį dialogą. Daug vilčių teikia įvairių šalių noras dalyvauti dialoge. Panašu, kad 2008 m. rugpjūčio 6 d. valstybės perversmą sukėlusios kai kurios įsišaknijusios problemos taip ir liko neišspręstos. Į Dakaro susitarime išvardytų dialogo temų sąrašą visų pirma įtrauktas demokratijos stiprinimas, Konstitucijos neatitinkančio vyriausybės keitimo prevencija, institucijų reforma ir ginkluotųjų pajėgų funkcijos, deramas politinis ir ekonominis valdymas, teisinės valstybės ir žmogaus teisių stiprinimas, taip pat institucijų ir valdžios perskirstymas. Dėl Mauritanijoje kilusios grėsmės saugumui į dialogą galėtų būti įtraukti kovos su terorizmu ir organizuotu nusikalstamumu klausimai. Visoms šioms ir minėtoms problemoms, susijusioms su jūsų šalies stabilumu, Europos Sąjunga teikia labai didelę reikšmę. Atsižvelgiant į bendrą interesą spręsti šias problemas ir į Bendrijos bendradarbiavimo su Mauritanija valdymo srityje svarbą, siūlome, kaip numatyta Kotonu susitarimo 8 straipsnyje, sustiprinti, reguliariai palaikyti ir susisteminti Mauritanijos ir Europos Sąjungos politinį dialogą. Šio dialogo palaikymo tvarka ir sąlygos turėtų būti nustatytos bendru jūsų vyriausybės ir Europos Sąjungos diplomatinės misijos Mauritanijos Islamo Respublikoje vadovų sutarimu. Vienas iš šio dialogo tikslų bus skatinti jau minėtą visa apimantį nacionalinį dialogą. Manome, kad išankstinės sąlygos ir sunkumai, kliudę pradėti minėtą dialogą, galėtų būti pašalinti, jeigu įvairios Mauritanijos partijos sutelktų dėmesį į diskusijas apie ateitį, atsisakytų su nesena praeitimi susijusių reikalavimų ir nutrauktų ginčus. Pabrėžiame, kad Europos Sąjunga rems Mauritanijos pastangas įveikti socialinius, ekonominius ir politinius sunkumus, kilusius dėl 2008 m. rugpjūčio mėn. valstybės perversmo sukeltos ilgalaikės politinės krizės, pasaulio ekonomikos krizės ir naujų saugumo ir terorizmo grėsmių. Pagarbiai Priimta Briuselyje [data] Europos Komisijos vardu | Europos Sąjungos Tarybos vardu | [1] Sprendimas 2009/472/EB, OL L 156, 2009 6 19. [2] OL L 317, 2000 12 15, p. 376. [3] OL L 156, 2009 6 19, p. 26–30.